Izsludynuots Ontona Slišāna pīminekļa skicis izstruodis konkurss
Upeitis kulturviesturis muzejs izsludynoj konkursu par Ontona Slišāna pīminekļa skicis izstruodi.
2010. goda 15. decembrī myužeibā nūguoja Latgolys dzejnīks, rakstnīks, publicists, folklorys vuociejs i pietnīks, Valsts Kulturkapitala fonda (VKKF) myuža stipendiats Ontons (Antons) Slišāns (28.12.1948. – 15.12.2010.).
Ontons sovā myužā beja padariejs cīši daudz, jau suocūtnu 20. godu symta septeņdesmitajim godim vuocs i pīrakstiejs Zīmeļlatgolys folkloru, īskaņuojs gon tautysdzīsmis, gon saļmu dzīduojumus. 1980. godā dybynuojs i vadejs Upeitis i Rekovys etnografiskūs ansambļus. Nu 20. godu symta sešdesmitajim godim suoca raksteit dzeju. O.Slišāna ailis ir skaitomys 30 izdūtajuos gruomotuos. Jis beja vīneigais dzejnīks Latvejā, kas raksteja i izdeve dzejis gruomotys bārnim latgalīšu volūdā. Sataisiejs i vadiejs Upeitis kulturyviesturis muzeju. Dybynuojs i īdzeivynuojs pasaulī vacuokū latgalīšu meilys dzīšmu i dzejis festivalu „Upītes Uobeļduorzs”. Tai vēļ varātu izskaiteit daudzi i daudzi juo padareitūs dorbus latgalīšu namaterialuos kulturys vuokšonā, saglobuošonā i populariziešonā.
Kab napagaistu Ontona Slišāna pīmiņa, Upeitis kulturviesturis muzejs izsludynoj konkursu: „Ontona Slišāna pīminekļa skicis izstruode”, kurymā teik aicynuots pīsadaleit sevkurs īdzeivuotuojs, kuram ir ideja, kaidam vādzātu byut O.Slišāna pīminekļam, izstruodojūt skici treis dimenseju izskotā i īsnīdzūt Upeitis kulturviesturis muzejam laikā nu ituo goda 14. maja da 30. novembram. Lobuokuos idejis autors tiks apbolvuots i skice tiks izmontuota pīminekļa sataiseišonai.
Vaira dazynuošonys – viertīs nūlykumā.
Upeitis kulturviesturis muzeja vadeituoja Ligita Spridzāne
Karteņā Ontons Slišāns – foto Juris Zariņš
Ontona Slišāna pīminekļa skiču konkurss – NŪLYKUMS
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn lvs_Latn ltg_Latn